മികച്ച വിജയം: ആദരം നാളെ വൈക്കം: എസ്എസ്എല്സി, ഹയര് സെക്കന്ഡറി, ബിരുദ ബിരുദാനന്തര പരീക്ഷകളില് മികച്ച വിജയം നേടിയ വിദ്യാര്ഥികളെയും നൂറുമേനി വിജയം നേടിയ വിദ്യാലയങ്ങളിലെ അധികൃതരേയും സിപിഎം ടൗണ് സൗത്ത് ലോക്കല് കമ്മിറ്റിയുടെ ആഭിമുഖ്യത്തില് നാളെ ഉപഹാരം നല്കി അനുമോദിക്കും. വൈക്കം തെക്കേനട വടയാര് സമൂഹം ഹാളില് വൈകുന്നേരം അഞ്ചിന് നടക്കുന്ന വിദ്യാഭ്യാസ അവാര്ഡ് സമര്പ്പണ യോഗം സാഹിത്യ പ്രവര്ത്തക സംഘം പ്രസിഡന്റ് പി.കെ. ഹരികുമാര് ഉദ്ഘാടനം ചെയ്യും. പ്രളയങ്ങളും കോവിഡും ജനജീവിതത്തെ ഏറെ ദുഃസഹമാക്കിയതിനെത്തുടര്ന്ന് വര്ഷംതോറും നടന്നുവന്ന മെറിറ്റ് അവാര്ഡ് വിതരണം ഏതാനും വര്ഷങ്ങളായി നിര്ത്തി വച്ചിരിക്കുകയായിരുന്നു. കോവിഡ് മാറാതെ നില്ക്കുന്ന സാഹചര്യത്തില് വിദ്യാര്ഥികളെ മാനസികമായി ശക്തിപ്പെടുത്തുന്നതിന് അവാര്ഡു വിതരണം പുനരാരംഭിക്കാന് പാര്ട്ടി തീരുമാനിക്കുകയായിരുന്നുവെന്ന് ലോക്കല് സെക്രട്ടറി എം. സുജിന് പറഞ്ഞു. സിപിഎം വൈക്കം ടൗണ് സൗത്ത് ലോക്കല് കമ്മിറ്റി സെക്രട്ടറി എം. സുജിന് അധ്യക്ഷത വഹിക്കുന്ന യോഗത്തില് സിപിഎം നേതാക്കളായ കെ.കെ. ഗണേശന്, കെ. അരുണന്, പി. ഹരിദാസ്, പി. ശശിധരന്, സി.പി. ജയരാജ് തുടങ്ങിയവര് പ്രസംഗിക്കും.